وپتگیں مردءِ میش نَر کاریت
یک شپانکے است اَت کہ سکّیں سُستءُ بے تہمبلءُ وابوئیں مردے اتءُ پدا مستریں حبر ایش اَت کہ وہدے آ رمگءِ چارینگءَ شتگ اَت گڑا آ واب کپتگ اَت۔۔۔۔۔۔۔۔۔۔۔۔۔۔۔۔۔۔۔۔۔۔ اگاں کسےءَ آئی ءِ گوشءِ بُنءَ ڈُہل ءُ سُرناہ اوں بہ جتیں، آ چہ وابءَ پادنیاتکگ اَت داں کہ سیرِ واب مہ بوتیں۔۔۔۔۔۔۔۔۔۔۔۔۔۔۔۔۔۔۔۔۔!
 یک رندے آ ماں شیپےءِ تہا وتی رمگءَ چارینگءَ اَت کہ کوچنڈگءُ کوناہگءَ لگّ اِت۔ آئیءِ رمگءِ تہا یک آپُسیں میشے است اَت کہ مروچی یا باندا زِائگی اَت۔آئیءَ اے میش گوں درچکےءَ بَست کہ دُور مہ رؤت۔۔۔۔۔۔۔۔۔۔۔۔۔۔۔۔۔۔۔ وت وپت ءُ واب کپت۔
 کمے دیر نہ گوست کہ میشءَ زات ءُ گورگے آؤرت۔۔۔۔۔۔۔۔۔۔۔۔۔۔۔۔۔۔۔۔!
 بلئے شپانک انگت ہم وتی وشّیں وابءَ اَت۔ ہمے وہداں دگہ یک شوانگے گوں وتی رمگءَ ہمے شیپءِ تہا گْوزگءَ اَت۔۔۔۔۔۔۔۔۔۔۔۔اے شپانکءِ رمگءَ ہم یک میشے است اَت کہ کمے پیسرزاتگ اَت ءُ گٹّورے آؤرتگ اتے۔۔۔۔۔۔۔۔۔۔۔۔۔۔۔!
 وہدے ہمے شوانگ، وابیں شپانکءِ نزّیکءَ رست۔۔۔۔۔۔۔۔۔۔۔۔ دیستے کہ شوانگے واب اِنت۔۔۔۔۔۔۔۔۔۔۔۔۔!
 پیسرا شیزارتے ءُ پدا کِچّ کِچے کُت ۔۔۔۔۔۔۔۔۔۔۔۔۔۔۔۔۔۔۔۔۔ بلئے دیست یے کہ اے مرد انچو واب اِنت کہ ہچ سارءُ سمایے پِر نیست۔۔۔۔۔۔۔۔۔۔۔۔۔۔۔۔۔۔۔ گڑا آئی ءَ وتی بڈّءِ گٹّور وابیں شوانگءِ گورگءِ جاگہءَ زاتگیں میشءِ کشءَ ایر کتءُ آئیءِ گورگ اِش زُرت ءُ رہادگ بوت۔۔۔۔۔۔۔۔۔۔۔۔۔!
وپتگیں شپانکءَ چہ وابءِ سیرءَ پد بُست کُت۔۔۔۔۔۔۔۔۔۔۔ دیستے کہ میشءَ گّٹورے آؤرتگ۔۔۔۔۔۔۔۔۔۔۔۔۔۔۔۔!
 چونائیءَ آ پہتہ ئیں ءُ زانوگریں شپانکے اَت۔وہدےآئیءَ میشءِ لیماڑ چارِات گڑا زانت یے کہ میشءِ چُک نر ، بزاں گٹّورے نہ بوتگ۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔ بلکیں مادگیں گورگے بوتگ۔۔۔۔۔۔۔ نُرنڈگءَ لگ اِت کہ الّم آ گورگ دگرےءَ برتگءُ آئیءِ جاگہءَ
 اے گٹّور ایرکتگ۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔ نی ہردو دست اِش سرا کت اَنت گُشتے
 وپتگیں مردءِ میش نَر کاریت
استاد اشرف سربازی ۔۔۔۔۔۔۔۔۔۔۔۔۔۔۔۔۔۔۔۔۔۔۔۔ بتل گنج
پولکار ۔ شعیب شاداب